b'\n_START_ARTICLE_\nGorenji Globodol\n_START_SECTION_\nLega\n_START_PARAGRAPH_\nGorenji Globodol le\xc5\xbei v globodolski kotlini kjer je bilo pred ve\xc4\x8d milijoni let jezero. Obdajajo ga gri\xc4\x8di porasli z me\xc5\xa1anim gozdom in vinogradi. Izmed vasi Srednjega, Dolenjega in Gorenjega Globodola je slednja najve\xc4\x8dja. _NEWLINE_Naselje ima obliko tipi\xc4\x8dne panonske obcestne vasi, kjer so hi\xc5\xa1e postavljene z o\xc5\xbejo stranico proti cesti, za njo pa sledijo hlevi, gospodarska poslopja in njive. Pred zadnjo komasacijo v 2. polovici 20. stoletja, je bila taka delitev zemlji\xc5\xa1\xc4\x8da na ozke in dolge parcele posebno v Gorenjem Globodolu zelo izrazita.\n_START_SECTION_\nZnamenitosti\n_START_PARAGRAPH_\nNajve\xc4\x8dja in najopaznej\xc5\xa1a znamenitost je panonski slog gradnje vasi. Znana je tudi stara \xc5\xa1ola._NEWLINE_V Pustovi hi\xc5\xa1i je vzidan star rimski nagrobnik, ki verjetno izvira iz tamkaj\xc5\xa1njega grobi\xc5\xa1\xc4\x8da. Spomenik, ki ka\xc5\xbee na delo ve\xc5\xa1\xc4\x8dega doma\xc4\x8dega kamnoseka, je eden od redkih kamnitih spomenikov provincialno rimskega pode\xc5\xbeelja. Na njem je nekoliko rustikalno izdelan portret mo\xc5\xa1kega, pod njim pa rimski napis. Kamen je sicer vzidan na nerodnem mestu, saj ga delno zakrivajo stopnice, ki vodijo na gank. Obraz je \xc5\xbee mo\xc4\x8dno po\xc5\xa1kodovan, napis pa zaradi debelih plasti apnenega bele\xc5\xbea komaj \xc5\xa1e berljiv.'